Enhedslisten skruer op for ambitionerne efter partiets gode resultat ved folketingsvalget sidste år. Enhedslistens har opstillet et nyt mål om, at hver tiende dansker skal stemme på partiet ved næste valg, skriver Ritzau ifølge Fyens.dk.

Dermed forsøger partiet at gøre op med den traditionelle rolle som protestparti for at få mere indflydelse.

Det nye mål kommer forud for Liste Øs årsmøde i maj, og er udstukket af partiets indflydelsesrige hovedbestyrelse. Ved sidste valg fik Enhedslisten 6,7 procent af stemmerne, og siden er det gået yderligere frem i de fleste meningsmålinger.

Enhedslistens gruppeformand, Per Clausen, mener derfor, at de 10 procent er et realistisk mål.

- Det er realistisk, hvis vi fastholder fokus på at sikre beskæftigelsen, almindelig menneskers livsvilkår og en holdbar miljø- og klimaløsning. Enhedslisten er en del af et flertal, men vi står samtidig også for et alternativ til dette, siger han til Ritzau.

Samfundsforsker ved Aalborg Universitet, Johannes Andersen, mener, at venstrefløjspartiets mål om at kapre hver tiende stemme er en kende for ambitiøst.

- De politiske holdninger, Enhedslisten repræsenterer, matcher næppe alle deres vælgeres holdninger til en lang række spørgsmål, siger han.